khistorydata/jeongjo-sjw-relations huggingface dataset:
정조 16년 · 목
敎曰近來凡事莫不取便甚至夏冬大政之親臨何等莫嚴之擧則爲銓長者徒事取便執筆郞廳不書草望其餘諸郞亦不書望單開政後一二度外稱以少退一竝使下吏正書神入便成謬例事之駭然莫甚於此此後各別嚴飭專由於實郞官之近以兩司差出之故假郞不得啓下吏曹則只以四郞正書以致遲滯自今都政爲始郞選復舊之前若當親政時權減二窠權爲加差過政後減下事分付兩銓時任郞官中如有不善楷書者改差差代事亦爲分付
정조 16년 · 강
命廟宮令另爲擇差待準朔陞遷曾經人柳憲周等今日政通擬法從
정조 16년 · 목
敎曰今日輪對見柳憲周思之廟宮令申飭擇差爲所重也得人而勤於職事銓曹之收用與泛然差出時無異豈申飭之本意乎此後更加嚴飭以當來出入三司之人另爲擇差準朔隨卽陞遷事分付柳憲周諸人之已經署令尙不在法從之列者先自今日政區處事令該曹知悉
정조 16년 · 강
分揀前翰林林景鎭罪名陞付典籍
정조 16년 · 목
敎曰前翰林林景鎭分揀見其氣骨難責勞役念其先故不覺垂矜典籍特爲加設單付今日政調用
정조 16년 · 강
命畿營廨宇修葺時監董損補裨校等加資調用
정조 16년 · 목
該監司徐鼎修狀啓以爲臣營廨宇造成年久殆不成樣丁未年間道臣徐有防措辦財力有所改葺而其時新建者外擧皆傾圯故臣略費經紀從便拮據而營儲素乏事力不逮稍倣前後已例許從數人之自願捐補今纔訖役顧此若于功役豈足論列仰聞而若其裨校等之閱月監董身操版鍤者捐補財力終始效勞者論其誠勤有非一時賙賑之比宜有別般激勸之擧裨校之監董捐補人姓名開錄馳啓請令該曹稟處監董裨將前郡守具壽漢閑良徐彝修捐補監董裨將嘉善金潤德柳光彙折衝白維儉朴聖著看役將校折衝韓尙禧廉鎭盛敎曰營裨具壽漢加資徐彝修令軍門收用其餘依近例加資五衛忠壯忠翊將中次次調用
정조 16년 · 강
有政吏曹判書徐有隣參判李在學參議李見膺進
정조 16년 · 목
以李鼎揆爲大司諫宋煥箕爲執義李東稷爲司諫金義淳爲掌令李鎭復爲同義禁柳憲周爲持平申若樞宋文述三望竝新通也林懋遠爲訓鍊正新通也
정조 16년 · 강
禁推承旨徐榮輔尋放送
정조 16년 · 목
儒生殿講及都訃劃頒賞時榮輔以該房承旨不善擧行故命禁推尋因囚單子敎以爲先附過放送更觀來頭處分次仍任牌招
정조 16년 · 목
禁府以履載能誦書傳啓敎以放送
정조 16년 · 강
配攔入儒生李卿尹于燈安郡
정조 16년 · 목
成均館啓言今日日次儒生應製時生負李卿尹以白帶唐鞋攔入闕中蔑法冒禁之罪不可但施儒罰而止請令攸司照法嚴勘允之刑曹以李卿尹罪杖六十遂安郡徒一年定配啓
정조 16년 · 강
以尹光普爲掌令申若樞宋文述爲持平竝前望也(刀削)
정조 16년 · 강
召見前平安監司洪良浩于重熙堂
정조 16년 · 목
予謂良浩曰卿新自關西來民事何如而道內事有可言耶良浩曰別無可達之事而淸北沿邑還穀準捧爲難此爲可悶矣予曰此則業欲別下傳敎而未果者也以今爲西民憧憧之念豈或慳惜良浩曰還穀體重不可擬議於停免聖敎及此臣實欽仰矣
정조 16년 · 강
命關西之淸北各邑淸南山郡辛亥奮還停退
정조 16년 · 목
敎曰今聞奮伯之言果如所料淸北各邑及淸南山郡數邑未捧辛亥條奮還難捧之類今當歲暮卽爲停退又若昨年之虛實相混小民未霑實惠而現發於來頭繡衣之行該倅之外道伯其敢辭其責乎令廟堂校擧星火行會使之嚴飭知委諸邑皆令歲前知悉
정조 16년 · 강
置平壤府武烈祠參奉二員定其祭享儀式及武士勸課之方
정조 16년 · 목
備局啓言平安監司洪良浩狀啓以爲武烈祠祭享儀節條列後錄令該曹稟處武士守直依三忠祠擧行而本詞講堂名以振武堂抄選武士今方試取而至於興勸收用之方亦爲條列以聞竝令攸司稟處爲辭矣祭享儀節四條則令禮曹稟處勸武條目五條則其一武別中熟諳兵書射藝者定爲訓長有司輪回守直檢察考試事也其一居接武士春秋試取十人講射計劃取優等克額事也其一每月二次講射考試計劃滿六朔後居首陞爲有司居末施罰事也其一居接武士糧饌接濟事也其一參奉二窠略倣故相李元翼設置儒武二員例一付閑良一付出身備三望啓聞受點事也訓長有司事居接武士春秋試取事每月講射事糧饌接濟事竝依狀請施行而訓長則係是勸課之首任以前銜或出身另擇差出似合事宜參奉二員設置事則非但有故相時傍照之例閑良而拔身出身而疏滯俱有料量者存而一路武士必多聞風興起之效一體許施俾開樂赴之路而創置正職名徹九重朝家激勸亦云至矣第出身武士之皆止於參奉亦非隨材甄用之道此則曾經出身參奉中另擇其有地閥射講身手超出等夷者道伯間間別具狀聞付之銓曹以備收用事亦爲添節目施行之意請分付允之○禮曹啓言平安監司洪良浩狀啓武烈祠春秋節享時觀察使親行而若有故則以本營中軍或武守令中秩高人差定諸執事以出身前銜塡差而本祠有司及居接武士中有地處者分排差定祭享儀式依今番致祭用鼓吹旗旄服邑則用甲胄器服朔望焚香時則訓長有司以戒服擧行牲品用中牢祭器用籩豆罍勺等節道臣論列儘有意見請依狀請施行後之
정조 16년 · 강
命原州案付三營門保軍米以錢代納
정조 16년 · 목
江原監司尹師國狀啓以爲原州判官元羽孫牒呈內本州御營保三百五十名禁衛保三百七十四名砲保六十四名每名保米六斗式合三百十五石三斗今年保民輩以本色備納無路依詳定例以錢代納事十百爲群遂日呼訴云矣該邑所報雖出於民情之萬不獲已方當京鄕米價踊貴之時若以詳定例每石五兩爲定則京營必難代貿需用何可一從民願乎每石價錢以七兩五錢許令代納則在該邑實爲大惠在京營別無所失請令廟堂稟處
정조 16년 · 강
飭嶺南道臣外帑庫所納賞格綿布每年必以本色上送
정조 16년 · 목
壯勇營啓言項因下敎水原外帑庫每年輸送賞格木兩年條合十同初不論報以錢代送委折發關査問於慶尙監司鄭大容處矣卽見其所報則以爲本道新舊射軍木合爲一百八十餘同零而竝以純錢代捧本色無一疋見儲蓋由於此歲綿歉之致目下推移其勢末由不得已代錢收送而關飭之下急於奉行未及稟報受題不敢具由論報愚迷妄率罪合萬殞伏承嚴敎不勝萬萬惶懍云矣外帑庫輸送木旣是賞格所用則雖於射軍木以錢代捧之後貿取輸送道理當然設令難於貿取以錢代送稟報待題便是應行之例而不此之爲直爲輸送揆以事體萬萬駭然該道伯所當重勘而前以此事旣經問備今姑參酌此後則每年輸納射軍木五同無論木捧錢捧必以本色上送以備賞格之用事請申明分付允之
정조 16년 · 강
重推慶尙監司鄭大容仍飭河東金山固城奉化眞寶五色守令殿最啓本條列治績改修五上送
정조 16년 · 목
政院啓言卽見慶尙監司鄭大容褒貶啓本則河東府使李謙會金山郡守李性渟固城縣令元永龜奉化縣監李尙榮眞寶縣監金獻祚等五邑守令褒貶原啓本外所當條列治績同爲啓聞而今此別具一啓只書貶目者有違當初飭論致勤還下送之命此啓本若爲還送則五邑守令獨漏於殿最何以爲之而該道臣不察之失不可無警請重推允之敎曰嚴飭修正上送待其上來令該曹開折草記
정조 16년 · 강
命爻周十五日致五衛將二望推銓堂鄭昌順及承旨金孝建
정조 16년 · 목
承旨金孝建啓言昨日政五衛將韓尙禧廉鎭盛旣是畿營將校當爲帖加而該曹混擬於五衛將望大關政格不可仍置請原望筒勿施當該政官推考從之敎曰畿營請賞狀啓誤看當初判下混以加資下敎又以收用泛然下敎則不爲微稟亦由於政院之不察當該承旨亦爲推考望筒不但勿施卽爲爻周
정조 16년 · 강
有政吏曹參議參判李參學李冕膺進
정조 16년 · 목
以崔重奎爲掌令南公轍爲副應敎金義渟爲校理李羽晉爲副修撰
정조 16년 · 강
命敍侍從堂上堂下違牌坐罷人勿拘解由
정조 16년 · 강
考下上齋儒生應製試券
정조 16년 · 목
泮堂依昨日下敎率諸生來待皆於曉頭製會於敦化門外日過千口傳下敎於泮堂曰以若士習誠不欲出題試取而旣己設言不可不示信東齋生從敦化東挾西齋生從敦化西挾入來分班整齊於仁政門外而泮堂各別申飭俾無不齊之弊同成均李秉鼎大司成金方行率諸生分兩行成班於仁政門外自千至申使承旨往傳下敎於諸生曰予居君師之位敎化縱未能行於爾等近日爾等事其成說乎君前不拜厥罪何如殿庭橫竹其律不輕非不知嚴處而姑且含忍昔程門弟子有侍立終日及退門外雪深三尺師道之嚴如此此所以使爾等久立於庭知所嚴畏而今日應製旣有成命亦宜踐言爾等無敢喧雜極意製進也仍命閣臣奉御題與泮堂諸摛文院試取收券以八○以顧曰汝輩尙在此乎爲賦題門外雪深三尺爲七言二十韻排律題收券考下賦則生員金鎰進士金秀臣生員金處嚴進士李光顯等俱居二下排律則進士吳泰曾居三上入格諸生等竝命更試以生員洪祜淵試券敎曰同成均出題限五十首每日五首式製呈後粘連草記以生員李鈺試券敎曰圈下之句無非下里飭禁之下爲敢冒犯使渠限十日製進百篇律若不頓改圻沿水軍充定以四䪨律製呈後粘連草記以生員金鑢試券敎曰飭敎之下犯用小品體筆亦如之限數朔俾渠自新後大司成取見所作草記其前莫敢赴擧
정조 16년 · 강
御射柳葉箭十巡四十九矢七十二分扇單巡四中棍付貫紙單巡三中掌草二巡五矢六分下古風于內閣
정조 16년 · 목
內閣及檢校提學吳載純檢校直提學徐有防原任直提學朴祐源檢校直閣徐榮輔檢書廳司戶軒竝後課
정조 16년 · 강
命嶺南各邑明春大同木綿特許純錢其中可以分數者量宜分數代捧兩南各邑中不得不分數代捧處具意見考例狀聞仍命廟堂先飭三南次及諸道趁歲前開倉分還又命都政差代守令當日給馬倍道下送肅單辭單使之竝呈未署經者皆令肅拜前臺廳署經
정조 16년 · 목
敎曰今予之窹寐夙夜一心長懸於嶺湖蔀屋之中凝沍栗烈歲翻在卽念及缾罌竭而困於催科則食何暇甘想到杼軸空而悴於徵賦則衣敢求煖在登稔之時無衣無褐何以卒歲況以今年穀荒値連年綿荒不待繡衣之反面若見弊絮之掩骬今夜之雪後寒威甚於折膠嗟彼旣飢且寒之民能免皸皺乎初意欲詳來春民情後決處者此亦爲都民之苦心而凡事莫如備豫豫示闊挾之擧則場市之直賤亦可謂兩得其校何可問于有司詢之本道三南之中嶺南爲最各邑明春大同木綿特許純錢如有可以分數者量宜分數代錢事令廟堂今衣內三星火懸鈴分付嶺伯俾於歲前遍頒道內外此兩南各邑中不得不分數代捧處亦各具意見考據前例狀聞事分付臨歲分還俗所謂歲食況今年民情乎停減分數先已頒令更不必提敎而勿論封倉未封倉處趁此歲時須各拔例卽爲開倉分還一以爲紓力一以資歲食事亦令廟堂先飭三南次及諸道道臣都政大政也守令之窠不得不姑且遲待然已令當日給馬下送而名雖給馬若不倍道赴任伐錢之令歲食之分其將委之兼官乎亞官乎廟堂知悉嚴飭而新除者肅單辭單使之竝呈至於未署經之類皆令於肅單下前臺廳署經事分付
정조 16년 · 강
以金義渟爲掌令洪秀晩爲持平竝前望也
정조 16년 · 목
敎曰守令署經有命兩司有闕代中憲臺二窠前望單子入之待下批待開門牌招詣臺政望畢度諸倅辭朝前無敢出去事嚴飭一司除署經○以義渟秀晩批下
정조 16년 · 강
命總戎使還納左營將兵符左隻
정조 16년 · 목
備局啓言卽見總戎使李邦一狀啓則以爲水原旣不營轄於本廳則左營將兵符左隻宣不敢仍留本營請令廟堂稟處矣總廳之於水原今無統轄則左營將兵符不可留置於總營請使之還納允之
정조 16년 · 강
考下上齋儒生更試試券兵與殿講入格儒生施賞有差
정조 16년 · 목
以使居蓬萊院爲賦題使上齋儒生更試收券親考訖敎曰日次儒生殿講時通幼學金鍾文應製居首三上一生員金處巖各給一分之次進士朴喜進金鎰各紙三卷之次三中進士金秀臣李日煒趙道宇李翼各紙二卷三下進士李光顯生員李游夏閔章顯徐有望進士李章垕姜浚欽生員黃基天進士元在明各紙一卷賜給
정조 16년 · 강
考下禁直諸臣應製試券施賞有差
정조 16년 · 목
以朝起視之眞所謂雪深三尺爲賦題命承史泮堂騎曺入直堂郞檢書官外閣校理製進考下訖敎曰禁中諸臣應製賦二中一行承政院在承旨林濟遠如此奇才實所初見加資屬耳豹皮一領賜給二中二校書館校理成大中惜未翶翔於文苑外三品明日大政先爲擬入二下承政院同副承旨鄭致渟到底寫意不覺刮目中鹿皮一領賜給三上奎章閣檢書官柳得恭紙三卷草三上弘文館校理金義渟紙二卷三中兵曹佐郞朴孝成紙一卷賜給皆令明日殿座時親受
정조 16년 · 강
命假注書鄭尙愚陞付典籍
정조 16년 · 목
敎曰渠家之人豈令以假注書出六於都政假注書鄭尙愚令該曹口傳單付典籍
정조 16년 · 강
御熙政堂受禁中諸臣應製優等人謝箋
정조 16년 · 목
昨日應製承旨林濟遠校書校理成大中承旨鄭致渟檢書官柳得恭校理金義渟兵曹佐郞朴孝成等俱居優等故使之進箋謝恩至是濟遠等入庭行禮進箋如儀領賞而退
정조 16년 · 목
敎曰守令邊將初仕各別擇差忠臣功臣淸白吏子孫軍功人西北松都人另加調用大政云乎者遠攬旁搜之謂也夏政旣降數心之諭而我國凡事若不每每提撕慣於眼熟於耳便成謄錄前例板而後已則何能食效示信字毋論文蔭武今政亦須留意恢張於遐方之人事另飭銓曹又敎曰入侍注書尙瑞院官員依例陞六○吏批以沈禧爲利川府使鄭東保爲高城郡守洪景斗爲昌寧縣監尹行進爲恩津縣監金在明爲稷山縣監申大有爲尼城縣監徐理修爲鎭岺縣監尹行頤爲鍾城府使行頤新資也閔台爀爲大司憲台爀金履禧林著喆竝新通也金孝建爲大司諫朴基正孝建兪漢謨竝新通也申馥爲執義馥李龜雲李顯默竝新通也李鼎德爲司諫申大尹尹羽烈鼎德竝新通也丁志元爲掌令尋遞以洪鳳周代之趙鎭井洪克浩鳳周竝新通也李城輔爲持平新通也朴命燮爲持平命燮李尙高姜克成竝新通也李羲甲爲正言羲甲呂駿永申漵竝新通也李重蓮爲正言重蓮安廷善李東宇竝新通也權中憲爲獻納中憲徐有沂崔重圭竝新通也○以尹行頤爲承旨遞執義申馥以李龜雲代之遞司諫李鼎德以高宅謙代之添書落點新通也遞正言李義甲李重蓮以愼性眞沈鳳錫代之性眞鳳錫添書落點竝新通也遞持平李城輔朴命燮以林漢浩金復仁代之漢浩復仁添書落點竝新通也李肇源爲校理鄭東榦宋銓爲修撰銓添書落點新通也李秉鼎爲弘文提學行頤以下竝前望也○以李普源爲玉果縣監金益渟爲端川府使柳鎭爀爲恭谷府使李熙燮爲明川府使韓師貞爲定平府使趙岐爲价川郡守徐宅聖爲熙川郡守李鴻德爲高原郡守朴行胤爲高敞縣監李運昌爲宣川府使鄭學畊爲三和府使運昌與學耕相換金爔爲穩城府使李雲祜爲德源府使李郁延爲慶興府使朴應浩爲碧潼郡守曺命峻爲白川郡守朴英源爲金城縣令成大中爲北靑府使林秉遠爲載寧郡守沈厚之爲逐安郡守柳先璧爲橫城縣監沈興永爲安州牧使金勉柱爲安邊府使兪彥錥爲江西縣令趙厚鎭爲文化縣令金基豊爲順安縣監沈公著爲報恩縣監李性默爲渭原郡守李民秀爲雲峯縣監尹先心爲牙山縣監李元采爲砥平縣監李聖龜爲金化縣監李普行爲三登縣令宋煥章爲甑山縣令李敬魯爲德川郡守姜世鷹爲洪源縣監○遞承旨尹行頤以申光祜代之前望也尋遞光祜以金孝建仍任○以兪漢謨爲大司諫遞執義李龜雲以柳匡天代之又遞匡天以申馥代之遞司諫高宅謙以申大尹代之遞掌令洪鳳周以洪秉益代之遞正言沈鳳錫以安廷善代之柳心源爲鳳山郡守李秉鼎爲禮曹判書趙宗鉉爲刑曹判書金履禧爲大司憲遞獻納權中憲以崔重圭代之白師謹爲同義禁鄭魯榮爲龍岡縣令遞司諫申大尹以李鼎德代之○遞承旨趙尙鎭以李得臣代之得臣陞資以沈煥之爲承旨遞承旨鄭致渟以李鼎德代之鼎德新資也遞正言愼性眞以申漵代之尋遞以林漢浩代之得臣以下竝前望也○以黃昇源爲兵曹參判尋遞以尹尙東代之鄭澤孚爲司諫申大升爲刑曹參判鄭景祚爲鍾城府使景祚新資也尹理相爲淮陽府使金驥燦爲持平崔璧驥燦鄭繼忠竝新通也○遞刑曹參判申大升以林濟遠代之柳匡天爲承旨竝前望匡天新資也○以洪旭浩爲陽智縣監沈燦之閔致謙爲假監役元有朋爲敦寧參奉李尙弼爲禮賓參奉李英紹爲建元陵參奉李鎭祜爲厚陵參奉孟賢大爲顯陵參奉李重渟爲章陵參奉尹致猷爲獻陵參奉李得養爲明陵參奉李義淵爲惠陵參奉金圭容爲永陵參奉崔粹絅爲弘陵參奉洪百渟爲永禧殿參奉崔日運爲假引儀燦之以下竝初仕也○敎曰今政之駕前久勤之陳渠輩豈無抑菀之心子邊將中園所看役上來者姑爲作窠待來春植木卽爲收用其代以駕前擬入事分付○兵批以趙宗鉉爲都總管尋遞以李得臣代之新資也李近冑爲咸鏡中軍朴志泓爲安東營將鄭周誠爲大丘營將鄭聖翰爲三陟營將近冑以下竝新資也李邦城爲永宗僉使慶來運爲▣坡知僉使李義星爲群山僉使李顯益爲法聖僉使具絎爲昌州僉使吳文常爲滿浦僉使李堯憲爲多大浦僉使崔範星爲城津僉使金光運爲高嶺僉使趙岐爲訓鍊副正岐金鎭九新通也孔學周李基岳爲武兼姜大承金福祥金龍九李碩遠爲部將吳贊暹朴東源朴英秀金重鼎白光儀爲守門將韓根馨爲自作仇非權營李厚重爲廟坡權營學周以下竝初仕也因玉江萬戶李貴男望筒敎曰各營久勤多陳後次收用次此望筒姑置之以久勤中擬入又敎曰今日政新除授守令邊將初仕人皆令明日待令
정조 16년 · 강
命龜城府使李身敬用防禦使履歷
정조 16년 · 목
敎曰龜城不竝其邑則其倅宜擇剛明久任責效該府使改差之代以可堪蘇弊者各別擇差以滿前切勿擧擬蘇弊後卽令狀聞如欲責效宜求常格之外今政差遣之人無論邊與禦卽其履歷各用陞品履歷如是下敎之後萬有一不能蘇積痼之弊則當用加倍之律以懲他倅以此分付該曹○吏批以李身敬擬龜城府使批下仍敎曰旣有承傳用防禦使履歷
정조 16년 · 강
命价川郡守李顯昱拿勘不法之律三和府使李普漢渭原郡守宋載瑞三登縣令申光直安州牧使朴宗甲等亦爲罷拿其代竝擇差
정조 16년 · 목
敎曰价川郡守李顯昱不待繡啓回啓令該府拿來勘以不法之律其代有地處或綜明可堪者差送三和府使李普漢渭原郡守宋載瑞三登縣令申光直安州牧使朴宗甲一竝罷默其罪狀令該府拿問處之以剛明可堪者今日政擇送
정조 16년 · 강
命价川等邑新差守令給馬下送鐵山府使申載文待自現勘律龍岡縣令柳耕陞付鐵山府使仍差龍川鐵山等邑反閱御史
정조 16년 · 목
敎曰關西繡啓待未及復命繡衣之還朝同爲回啓而其中最難恕數邑爲先今日政差代待下批當日辭朝與南邑守令一體給馬下送亦令廟堂行會本道近日國網雖曰掃地渠單若知一分嚴畏之心冒犯若此乎其中數邑別諭道伯使之嚴飭責效而忍於昨年爲小民停退還穀之朝令幻弄若此如許守令烏可不用加倍之律乎鐵山府使申載文令該府嚴勘次使之倍道自現魫囚若問道內文倅之奉公法習吏事莫如龍岡倅朝廷袞銊之政宜施此等處該縣令柳耕今日政陞付鐵山府使龍川鐵山等地昨年停退民不蒙惠之事不可不査實嚴處仍以反閱御史啓不使之馳進査覈狀聞事亦令廟堂行會道伯及繡衣處
정조 16년 · 강
中批成鼎鎭應敎
정조 16년 · 목
吏批以鼎鎭擬德川郡守批下敎曰大政宜有激揚之擧不如是則何必曰大政乎此人樹立何等卓然則尙不館錄亦未緋玉朝廷用人之方可謂寒心今日始見外職之檢擬吏判事可嘉然此豈足酬其勞乎月初傳敎中嗟豕突之有漸幸馬燧之獨存云者已有所示意其後藥院提擧之特除卽思抗章之樹立也文任前望之點下亦念朝參日樹立也則況此人乎德川郡守成鼎鎭應敎除授
정조 16년 · 강
中批鄭尙愚副修撰
정조 16년 · 목
敎曰是誰之侄旣出六品典籍鄭尙愚副修撰除授
정조 16년 · 강
命前持平趙德潤照擬守令前縣監朴宗榦復職調用
정조 16년 · 목
敎曰尊賢紀忠之次卽念奮錄後也趙賓客朴諭善之家近之冠冕前持平趙德潤守令見窠擬入前縣監朴宗榦復職見窠擬入事分付
정조 16년 · 강
命龍岡縣令以入侍銓郞擇差給馬下送
정조 16년 · 목
初以趙德潤批下德潤在外故敎曰旣有今日內下送之命則不可遲待其上來龍岡縣令趙德潤姑爲改差今日政以入侍銓郞中擇差一體給馬下送
정조 16년 · 강
命洪時溥吳翰源調用李心傳李義明陞六
정조 16년 · 목
敎曰每欲提飭而未果前持乎趙德潤雖以念奮之意特先點下於前望而如洪時溥吳翰源尙不調用豈非班駁之甚乎申飭調用其中已出六品者皆付虛司果昨夜以此思之又考政案有六覺者李心傳李義明之名字尙在槐院參下中何覺之晩今日政一體出六區處事分付
정조 16년 · 강
命都承旨李得臣陞擬都總管
정조 16년 · 목
敎曰未肅拜總管許遞立朝三十年䤵玉亦過二十年可謂久次而間因潦倒至今沈潛行都承旨李得臣今日政擬入
정조 16년 · 강
命金化縣令鄭聖翰陞擬營將
정조 16년 · 목
敎曰遠人收用才有飭敎而適閱官案關西武弁中閱閥指先屈於此數家金化縣令鄭聖翰未肅拜營將任窠調用
정조 16년 · 강
命明川府使李熙燮與蔭倅相換
정조 16년 · 목
回熙燮望筒敎曰北俗貿貿且況該邑比年民事閱一滄桑宜擇其倅今政蔭倅之陞品中以勤勵奉公不下武倅之人相換仍令除朝辭赴任○吏批以載寧郡守林秉遠與熙燮相換
정조 16년 · 강
命白川郡守曺命峻與畿邑守令相換尋命命峻仍任前職
정조 16년 · 목
因命峻望筒敎曰聞是年限云依徐命全例畿邑守令相換而只取最有聲績者勿拘五品履歷事分付○吏批以陽智縣監李述源與命峻相換○承旨金孝建啓言陽智縣監曺命峻肅單來呈之際已多做錯殿庭肅拜之時尤爲失措所當重勘而本院請推之外無他可施之罰何以爲之敎以拿處尋因命峻拿處傳旨敎以分揀仍任前職
정조 16년 · 강
命全羅兵虞侯吳徹常仍任平海郡守
정조 16년 · 목
敎曰平海卽賑邑也不可遞易全羅兵虞侯吳徹常仍任前職治績頗可意云待畢賑令道臣更考實績狀間
정조 16년 · 강
命於蘭萬戶朴萬榮守令調用
정조 16년 · 목
因萬榮望筒敎曰此家之人旣多收用豈可以邊將磨勘乎以此爲履歷今日政守令調用以示念舊之意
정조 16년 · 강
外補洪大協金泉察訪
정조 16년 · 목
大協以執筆郞廳改望遲滯敎曰當該執筆郞廳洪大協金泉察訪除授時任察訪遞付京職
정조 16년 · 강
推吏曹判書徐有隣參判李在學參議李冕鷹
정조 16년 · 목
承旨徐榮輔啓言尼城縣監望筒殿令陵官之職銜皆以平行書之請當該堂上竝推考從之
정조 16년 · 강
命畿邑新除守令當日辭朝其餘守令一兩日內辭朝
정조 16년 · 목
敎曰今日政新除畿邑守令之令待下批當日辭朝仍令赴任捧糴及開倉前無敢上京事嚴飭畿伯處又敎曰捧糴方張此時守令不可曠官今日政新除人皆令一兩日內辭朝
정조 16년 · 강
命義盈直長朴休源除講陞六
정조 16년 · 목
吏曹判書徐有隣啓言義盈庫直長朴休源身病猝重不得應六品講忠臣之後與他有異蔭官之積任亦陞六亦甚可悶而除講勿拘等節非自下所敢仰請故敢此仰達敎以除講陞六
정조 16년 · 강
命故副提學李東標後孫收用
정조 16년 · 목
吏曹判書徐有隣啓言忠簡公李東標以其樹立之卓然曾在先朝有贈秩錄後之擧年前節惠之典亦出於我聖上繼述樹獎之盛意伊後有子孫收用之命而該曹姑未奉承傳文蹟云故敢此仰達敎以今日政收用
정조 16년 · 강
推全羅右水使金思穆
정조 16년 · 목
兵曹判書鄭昌順啓言卽見全羅右水使金思穆褒貶啓本則於蘭萬戶林春郁題目以柔善何傷生疏亦恕爲目無一褒語宜置中考而置諸上考請該帥臣推考該萬戶罷黜從之
정조 16년 · 강
命月串僉使尹晉錫加資調用
정조 16년 · 목
江華留守趙宗鉉狀啓以爲月串僉使尹晉錫自辦財力四朔之間本鎭廨字墩堞之新建改築俱極完緻其他軍哭食鼎之新備者其數又多該鎭咫尺之地有朝海門樓卽通京水路之正門而東圮西傾凛然若不保朝夕故臣就本府修城所錢米中磨鍊其物力思所以改葺別定尹晉錫與策應監官金鼎胤眼同看役首尾五十餘日令旣告訖晉錫不但效勞於門樓鎭舍之役土卒告飢則四度俵賑捧糴無路則百包補納論其實狀甚可尙請令該曹考例稟處敎曰極爲可嘉依例加資今日政調用
정조 16년 · 강
罷兵曹參知李太亨職汰假注書朴宗京
정조 16년 · 목
太亨政席爲閑說話宗京正書政事書納遲滯也
정조 16년 · 강
遞文兼宣傳官南公轍
정조 16년 · 목
予曰今日政新除守令旣有當日辭朝之命則何至令無一人入來肅謝者乎卽爲催促而如有入來者卽令入侍安州牧使沈興永三和府使李運昌雲峯縣監李民秀報恩縣監沈公著砥平縣監李元采昌寧縣監洪景斗价川郡守趙岐尼城縣監申大有鎭岺縣監徐理修漆谷府使柳鎭焃宣川府使鄭學畊三登縣令李普行德川郡守李敬魯牙山縣監尹光心江西縣令兪彥錥陽智縣監洪旭浩甑山縣令宋煥章玉果縣監李普源高敞縣監朴行胤渭原郡守李性默熙川郡守徐宅聖恩津縣監尹行進稷山縣監金在明順安縣監金基豊等以次進前予謂興永曰民事實爲關念爾須誠心做治無負特差之意封庫不遠豈可許久矌官須於明曉治發倍道赴任謂運昌曰爾須小心做治以副差遣之意謂民秀曰已於宣傳官時知其可堪須益加惕念無負特簡之意謂公著曰副擬點下出於擇差若能善治以爲著揚之道則前頭收用奚特報恩而止乎明曉治發倍道赴任謂元采曰封庫在卽不可暫矌今日卽發謂景斗曰災歲民憂不可小緩爾須惕念善爲謂岐曰勿生肥已之心須殫念竭誠之治而如不能善爲則爾則雖不足責爾父將以何顏着帽八闕乎去後愓念善爲謂大有曰歲盡無多日開倉前下去殫心撫摩謂理修曰汝則不在多言不可以邑小忽於民事謂鎭焃曰今歲嶺邑民事不可不念須爲盡心無負朝家差遣之意謂學耕曰知汝爲人下去後殫誠無負特差之意謂普行敬魯曰三登與德川聞多痼弊爾等須誠心做治謂光心曰當此災年民事孔艱爾須殫竭務勝於前倅謂彥錥旭浩煥章普源行胤性默宅聖行進在明基豐曰爾等殫誠善爲也仍敎以龜城府使李身敬除拜後在班不出令畿營給刷馬今日內越送畿境
정조 16년 · 강
遞吏曹判書徐有隣以鄭民始代之遞兵曹判書鄭昌順以李文源代之竝前望也
정조 16년 · 목
敎曰近來之人唯知規避與占便流弊淊淊泯然一色朝體之不尊俗習之漸下是豈泛視處此所以先後崇品之此兩重臣不欲曲體勉使行政者也今則大政順成陳墾又摯在前似此爵秩每多許從之時豈可一味强迫乎行吏曹判書徐有隣行兵曹判書鄭昌順今姑許遞前望單子入之待下批牌招察任前望以民始等批下
정조 16년 · 강
革罷禁御兩營一番騎士新制
정조 16년 · 목
備局啓言兩營騎士變通事兵判與兩營將臣相議仍使廟堂指一草記事命下矣禁衛大將李漢豊與兵判意見少無異同御營大將趙心泰則以爲革罷之後有勢無藝者先占仕路無勢有藝者反致沈滯必有其弊每都目取才一窠恐難輕議革罷且不可與一內禁軍同塗異規取才後納馬六朔後通籍一依宣薦之例守部薦必隨行騎士後做官都政取才外餘窠及散政窠闕與宣薦參互排比則厭避者必皆樂赴云而一番騎士之定制蓋欲使許多武士有所歸屬服習武藝作爲階梯以通仕路之意則當初設置非不美矣而今其身手也才藝也別無超等之可言久勤也取才也徒致仕路之請雜而一番外武士之未霑寸祿者誠有積薪滯欝之歎旣無實效均有其弊則其所存革不必持疑兩營騎士革罷一番之新制揀才取人仍復銓曹之舊例似合事宜御將所論依一內禁軍例施行之說非無意見而不但創出新規有難遽議畢竟無效安知又不如今日之一番乎請置之允之
정조 16년 · 목
御營廳啓言十七日夜三更宮墻外別巡邏牌將金時鼎馳告內巡到本廳字內集春門外軍堡幕呼之不應開門視之則炭火在傍烟氣滿幕軍堡軍士一名致斃故仍卽遠移以他軍代立而守直處禁火法意何等嚴重而行巡將卒不善申飭有此人物致斃之擧事極駭然請當該牌將爲先嚴棍汰去敎曰卿則推考如許不勤非今斯今極爲駭然分軍次知部將各別嚴處
정조 16년 · 강
罷局別將尹範敍職
정조 16년 · 목
武臣堂上祿試射時試所差備官以試官意啓曰今日試射時宣傳官李東善兼司僕將朴孝晉禁衛千總李澄萬御營廳騎士將柳載河趙命載宋亮臣李光福金義謙孫世隆金龍瑞尹衢俱未滿四矢局別將尹範敍全不得中請竝罷職敎曰以昨日風寒如非由基何以多中乎尹範敍外竝分揀
정조 16년 · 목
疏略曰臣罪臣自知之臣自宮僚至今日處近列者二十年所矣從古人臣之受國厚恩者有幾而亦未有如臣之罕比者欲報之德與天無極而抑臣之感激忘死者別有在焉臣本素門弱植孑孑無依鹵質賤品多毀少與而惟我聖明過垂矜憐當事而指導隨處而曲保每一思惟不知一身之爲已有犬馬猶能知恩臣亦人耳亦豈全然蒙昧而奈臣不誠不忠曾微物之不如旣無塵刹之報終陷難贖之罪臣於逆簡本非素交曉與相識凶肚逆腸實非常情之可測而臣有眼而便同無珠知面而不能知心旣與之親熟又與之姻婭雖緣童蒙之來求不能垢膩之遠斥身爲近臣不審之罪爲得免乎直欲矐目剖心而不可得矣噫嘻痛矣凶逆何限而至妖至憯窮凶叵測者亦豈有如簡賊者哉遷園之際孝思罔極百僚感泣而獨無慽容大臣之事拚死效忠無愧古人而肆發凶言竟至於誘脅凶賊投進凶疏此其大者許多罪惡俱悉臺啓國家何負於渠而憯毒至此臣於其時身在敦匠之所事發之後始爲得聞髮竪膽掉心骨俱顫雖未及逆折早斥惟當碎首沫血首先嚴討以效顫逐之義而性本闇弱秪自公憤而私恨不能遇事而直前王章久屈事端層生以致朝著之久而不靖初旣不能先事而預處末又不能明張而致討仰負恩造俯愧本心由前由後罔非臣罪血泣追尤萬殞無惜至若分憂方岳爲任不輕而兩載居職無一善狀律已則不能勵氷櫱之操束下則不能禁貧墨之吏謗言喧傳總由措處之失宜繡啓頒下益驗黜陟之不明而應行事件亦未猶人負一道委寄之重貽丙枕南顧之憂焉用如此道臣爲哉一有孤負實合誅殛而今臣之罪擢髮難數律以邦憲宜被大何而薄勘旋敍恩渥隆摯聖念雖出於曲恕私心益切於惶愧感戢悚縮歷日靡定含恩畏義不敢自引雖不得不封進殿最而放倒無耻極矣臣何敢妄恃寵靈困仍晏然便同無故也哉略陳自訟冀被重誅伏乞聖明亟降威罰以爲負恩溺職者之戒焉臣於此際伏聞逆簡兩子因故相臣徐命善與賤臣之故而特免散配云此何擧也萬萬驚駥繼之以憂憤妖凶如簡賊而鬼誅先及王章未加追施之請未用極律諸子之配亦是輕典不免失刑之歸未夬神人之憤假使臣等眞有可紀之勞逆賊緣坐公法至嚴不可因臣等酬勞之擧而遽爾擬議伏況臣自積重辜初無微效而忽降格外之恩有此無前之事王法由是而有撓隄防由是而不嚴臣心之萬萬悚惶姑舍是將何以洩輿憤而嚴懲討乎王法決不可有撓隄防決不可不嚴亟命攸司一例散配以正王章批以卿也故明知其事勢之適然非乏於先見不得不求之太備卿也乃如此此豈辭巽之事乎至於尾陳事裁量意亦深矣卿其勿辭待交龜卽爲上來
정조 16년 · 강
召見大臣備堂藥院提調及守令邊將初仕人于熙政堂
정조 16년 · 목
藥院承候也○予謂端川府使金益淳曰爾之爲人頗了了而但端川物衆地大關防重地實非初除守令差送處爾則姑爲退待也又謂吏曹參判李在學曰昨政差除守令量其程道遠近可趁崴前到任者皆令當日辭朝其餘道里稍遠之邑皆令歲後卽爲下送
정조 16년 · 강
推前吏判徐有隣前兵判鄭昌順仍任洪原前縣監丁志元群山前僉使尹範衡法聖前僉使趙宅鎭改差寧陵令安廷瓛儀賓都事金載謙
정조 16년 · 목
右議政金履素啓言今番都政不無一二不審處前司諫李周顯以未經準職遽擬陞資之望寧陵令安廷瓛儀賓都事金載謙俱未經五品而亦擬於陞品甄復之望有違格例五衛將柳德模旣無踐歷只以單衛將直擬於營將之望端川府使成鎭殷全羅兵虞候李寬會中和府使李榏皆以六月都政始陞三品之人幷擬陞資之望旣經三品之後雖無政格所拘半年之內太無漸次亦難免不審之失前吏曹判書徐有隣前兵曹判書鄭昌順幷推考洪原縣監姜世鷹聞是嶺南之人上來赴任之際必致許久稽遲此時曠官可悶且以法聖群山兩鎭言之湖南沿海民憂孔棘鎭將旣有賙賑之責漕稅開倉亦在歲前捧稅賑飢之政難付生手請洪原前縣監丁志元群山前僉使尹範衡法聖前僉使趙宅鎭幷仍任允之敎曰端川前府使成鎭殷全羅前兵虞候李寬會幷仍任政官牌招以準朔人中差出官方至嚴復職兩望筒亦爲勿施竝令今日政差代
정조 16년 · 강
命養賢庫米虧欠條令該曹商量方便以爲支用
정조 16년 · 목
右議政金履素啓言因養賢庫主簿朴思默所懷有問于戶曹稟處之命矣取見其所懷則當初虧欠似由庫官不能典守庫屬恣意偸弄之致該曹之不欲闊狹理勢固然而若是流來久逋之指徵無處者則一向相持之際不無多士闕供之慮本館事勢亦不可不念請令該曹商量方便之道以爲支用之地允之
정조 16년 · 강
命吏曹判書鄭民始戶曹判書沈熙之副司直徐有防禮曹判書李秉鼎副司直閔鍾顯還差備堂又命秉鼎還差槐院提調察有司之任
정조 16년 · 목
竝因右議政金履素啓請有是命鍾顯則特命還差
정조 16년 · 강
重推掌令洪秉益推獻納崔重圭正言林漢浩注書鄭馦遞掌令金義淳
정조 16년 · 목
承旨金孝建啓言掌令洪秉益旣以三司不備不得合啓則所當措語而不此之爲只傳兩司合啓及其新啓之際不奏元啓只擧末端揆以臺體大是做錯請從重推考從之又啓言兩司傳啓之際諫臺不爲起伏揆以臺體未免做錯獻納崔重圭正言林漢浩請竝推考從之又啓言史官草册之不得蹔時捨手自是古規而事變注書鄭馦傳命出入之際遺置草册所當重勘而請推之外無可施之罰何以爲之敎以推考又啓言憲臺退出之時笏記之私相傳受極爲未安請掌令金義淳推考敎以遞差○獻納崔重圭正言林漢浩啓言合辭之際先爲措辭自是臺體掌令洪秉益三司合啓措語初不仰奏徑發兩司合啓揆以格例萬萬未安請施以罷職之典批以不允○重圭漢浩引避批以勿辭亦勿退待秉益引避批以勿辭退待物論
정조 16년 · 강
命安邊府使金勉柱除朝辭今日內越送畿境
정조 16년 · 목
勉柱稱病不爲肅命故有是命
정조 16년 · 강
命滿浦僉使吳文常等六人決棍汰去今日政差代尋命▣坡知僉使慶來運汰去分揀
정조 16년 · 목
守令邊將入侍時文常及多大浦僉使李堯憲▣坡知僉使慶來運法聖僉使李顯益城津僉使崔範星高嶺僉使金光運等隨諸守令同爲陞殿命騎曺各決棍五度後更爲入侍而顯益範星光運又爲遲滯仍命加棍五度竝爲汰去○兵曹啓言依下敎滿浦僉使吳文常多大浦僉使李堯憲▣坡知僉使慶來運各決棍五度而法聖僉使李顯益城津僉使崔範星高嶺僉使金光運各決棍十度後竝汰去敎曰決棍後待令有先後之別雖分等處分豈可仍令下去用履歷乎一竝汰去今日政差代仍以口傳下敎於政院曰慶來運與履歷僉使有異汰去則置之
정조 16년 · 강
命三南邊將皆令當日辭朝
정조 16년 · 목
回朔試射試官望敎以日寒如此置之
정조 16년 · 강
命珍島拯活人命人高德春帖加成給
정조 16년 · 목
全羅右水使金思穆狀啓以爲珍島郡守具絳牒呈內本郡臨城浦前洋慶尙道商賈林起星等九名今月十一日夜半逢風敗船七名則右水營居高德春拯救生活二名渰死云矣今此高德春急人義氣實爲嘉尙年前因啓下關雖未滿法文之數曾已有登聞之例請令該曹照例稟處敎曰拯活之數夥然可賞何拘名數之合式與否今日政帖加成給
정조 16년 · 강
開折慶尙左水使姜膺煥邊將殿最
정조 16년 · 목
啓本包伊萬戶劉斗億鎭務無欠文牒宜察中西生僉使韓聖寬卒幾顑頷何滯給代下
정조 16년 · 강
有政吏曹參判李在學參議李冕膺進
정조 16년 · 목
以尹行頤爲承旨李東稷爲校理李龜雲爲副修撰金義淳申漵爲副校理金益渟爲咸從府使鄭汝坤爲城津僉使具八柱爲高嶺僉使金兌瑞爲西生僉使白泳鎭爲忠州營將金載仁爲尙州營將泳鎭載仁竝新資也趙雲行爲滿浦僉使趙義鎭爲多大浦僉使
정조 16년 · 강
弘文提學李秉鼎陳疏辭職賜例批
정조 16년 · 강
副修撰鄭尙愚疏陳母病乞遞賜例批
정조 16년 · 강
遞禮曹判書李秉鼎以閔鍾顯代之前望也
정조 16년 · 목
秉鼎未肅拜也
정조 16년 · 강
弘文提學李秉鼎違牌命牌招藝文提學
정조 16년 · 목
政院啓言春帖子出韻科次一時爲急而弘文提學李秉鼎三牌不進何以爲之敎曰無無提學乎如不入來藝文提學牌招
정조 16년 · 강
命松營所管邑鎭餉還耗取爲該營將士支放之需
정조 16년 · 목
開城留守李家煥狀啓以爲本營所管邑鎭各倉餉還加分耗自朝家每年特許取用以補將士支放之不足者便成前例而本營目下形勢財力無加經用無減今年各倉餉還加分耗各穀七百四十七石零依近例劃給事令廟堂稟旨敎以依狀請施行事回諭
정조 16년 · 강
御射柳葉箭十巡四十九矢七十四分掌革單巡五中七分棍付貫紙二巡十矢二十分下古風于內閣及承史
정조 16년 · 목
檢校提學吳載純煎藥一器如此風日能多中成送古風十一字書下內閣及檢校直提學徐有防原任直閣尹行任檢校直閣徐榮輔南公轍承旨李書九金孝建注書徐有聞史官金良個承膺祚司戶軒竝後課
정조 16년 · 강
命犯夜掖隸崔德福嚴棍
정조 16년 · 목
巡廳以去夜別監崔德福白衣犯夜啓敎曰各別嚴棍以懲日後
정조 16년 · 강
命渭原前郡守宋載瑞使之自現囚
정조 16년 · 목
禁府啓言三和前府使李普漢渭原前郡守宋載瑞三登前縣令申光直安州前牧使朴宗甲等令該府拿處事傳旨啓下矣普漢等時在任所云請竝拿來允之敎曰其中宋載瑞使之自現囚
정조 16년 · 강
璿源殿展拜退行於初三日
정조 16년 · 목
吏批歲抄前牧使李昌會前北部令鄭昌謨前郡守鄭東杓前別提朴來祖安重煜張彥極金世禎前縣監朴喆源前贊者李鍵前謁者張思恭前獻官申光履竝減一等前大司諫徐有成前監察鄭宅興竝蕩滌敍用前參判李義行前經歷李萬運前府使李達觀前縣監趙廷獻前郡守趙象存前佐郞崔錫圭前府使鄭若淳洪喜榮竝敍用因前左議政蔡濟恭歲抄別單敎曰向來責備之擧卽欲先從有樹立之此大臣不可饒改然後世道可靖鬧端可息人志可齊國綱可尊矣白首元老之棲遑於荒郊積雪之中者凡幾日矣今當歲抄宜自大臣收敍敍用西樞處置政事當日爲之因前監司鄭民始歲抄別單敎曰加倍之律莫曰不諒其本心此人也故有此處分近聞頗多妄有闚度者云而何其誤料之甚此意已於金判府登筵時有酬酢矣收敍之遲待今日亦有意焉給牒敍用仍任閣銜因前判義禁洪檍前同義禁金履禧歲抄別單敎曰次堂之出自筵席者其所擧行無異諺所謂冷水則判堂未及別出意見不是大罪竝蕩滌敍用因前知義禁徐有防歲抄別單敎曰語其辜負雖甚駭然究其委折亦非故犯何可一敍一否亦爲蕩滌敍用因前承旨洪義榮歲抄別單敎曰以爲大臣之心惟首惟從多屈刑政不可循例點下置之蕩滌之秩爲先減一等因前監司尹蓍東沈頤之閔台爀歲抄別單敎曰嚴法禁之意雖有處分同罪已敍之後宜有參酌竝給牒敍用因前知製敎尹致性金熙朝歲抄別單敎曰大臣旣收敍特爲給牒敍用因前中部都事李義述歲抄別單敎曰名雖首唱不過渠所自現其視推諉淟涊之輩合有激揚之政罪名蕩滌仍其職名○兵批歲抄前總戎使李柱國前營將洪健祚竝減一等前別將朴文曾前僉使李元圭竝蕩滌敍用前兵使李章漢前萬戶李春燮前兼司僕將李敬大前羽林將李民秀前忠翊將李魯植金鍾義前巡將崔禹鉉朴孝晉李周爀陳益載前千總申大坤前內禁將吳文常前局別將張翼大前忠壯將金碩振前護軍朴茂盛竝敍用
정조 16년 · 강
召見湖南句管堂上徐有隣于重熙堂命湖南穀一萬石定差員移轉于濟州牧發船泊船處皆祭海神而祭文當親撰該牧所進朔饍方物限麥秋停免京司所納及各處奴貢當年條竝蕩減領運上來民人給衣糧下送舊還停退新還分數停退等事竝依該牧使狀請施行
정조 16년 · 목
有隣啓言濟州牧使李喆運災實分等狀啓備陳三邑穡事歉荒之狀仍以爲本州四面七十八里內稍實爲九里之次爲六里尤甚六十三里大靜三面二十二里內稍實二里之次七里尤甚十三里旌義三面三十八里內稍實五里之次八里尤甚二十五里十分詳査分爲四等而各樣捧糴酌量停減留庫與當捧條中計除應下及來春種子計口磨鍊賑資不足米爲五千八百二十石而羅里鋪倉今則移付羅州濟民倉丁未以後更無移轉之擧沿海各邑中亦有推移區劃之例一依狀請數爻趁卽入送然後可無賑事間斷之患凡干擧行固當一一稟旨恭俟處分而候風往來之際每値後時之患故一邊馳啓一邊擧行自是已例不得不援例擧行而停減諸條賙賑凡節條列于後亦令廟堂稟處爲請矣其一舊還上一竝停退新還上逐戶査櫛以家計稍優者爲稍實料販資生者爲之次生涯難繼者爲尤甚以無依土者爲丐乞而丐乞之類新還上竝停退尤甚戶三分二停退之次戶折半停退稍實戶初不擧論期於準捧平役庫秋捧四斗米折半停退各寺奴身貢米每口二斗內減一斗男丁大同米每口五升內減二升事也其一今秋當捧還上及時留庫穀計之則合爲一萬七千三百八十石零各項公料及開春種子磨鍊則賑資不過一萬四千五百八十石零明年設賑容入之米乃爲一萬八千四百石零以今本土之穀較諸容入之數則不足爲三千八百二十石零而未及分賑必有顚連故不得已別巡加磨鍊則臘月排巡亦爲二千石元不足米三千八百二十石及巡條二千石濟民倉儲如或不足沿海邑穀中準此數劃下事也其一丐乞饑民若以還上移轉之穀一例分給則日後難捧勢所必至營賑耗條中量入隨用自有已例今亦依此擧行無一民捐瘠之地事也其一本島營邑初無需米磨鍊之事而今年畓租幾皆全損營邑災減米合爲三百五石零在常準捧之時每患不足災減白米三百五石零沿海邑儲置米中考例劃給事也其一推奴徵債限明秋防塞事也三邑里分等戶分等益依狀請施行後錄諸條舊還停退新還分數停退事平役庫收捧四斗米折半停退事各寺奴身貢米每口減一斗事男丁大同米每口減二升事丐乞飢民濟活之資以營賑耗條中量入隨用事本島營邑災減不足白米儲置中劃給事推奴徵債防塞事亦爲依狀請施行其中賑資穀五千八百二十石零分數稍過以折租八千石劃送而轉運時船隻等節令道臣另加申飭以紓朝家南顧之憂恐合事宜而大臣時未登筵請議于大臣更爲稟處敎曰民事爲緊何必問于大臣乎近以湖南穡事夙宵耿耿之時觀此濟牧狀啓島民顑頷之狀如在目中渠輩在不毛彈丸之地若遇饑荒仰哺者移轉之穀也雖以爲湖民必欲拯濟之心不忍不顧島民之急亦何必較絜於四千五千之間乎皮穀一萬石特許移轉而今年本道秋還不敷以年麥代送亦必有益於救荒以此意分付道臣交龜前悉心措置以其擧行形止陸續陳聞以紓南顧之念領運之差遣繡衣徒爲民邑之弊道內沿邑剛明解事不設賑處守今定差員督運事分付自今至還泊之日無非一念懸懸之時何拘常例乎發船都會官及濟州到泊處海神別爲設祭以祈利涉穩旋牲幣十分精備卜日設行祭文當親撰以此分付道臣及牧使處今日令句管堂上召問濟州人該島事情尤可知之該牧判官滿瓜者限麥秋仍任濟州民人領運上來者亦令賑廳給回糧該曹給襦衣本牧朔饍物饍方物限麥秋停免京各司所納及各處奴貢當年條竝蕩減至於榧子白蠟或用於祀典或用於軍需此則令牧使從便貿取公穀會減過麥秋封進事分付
정조 16년 · 강
遞戶曹判書李命植
정조 16년 · 목
敎曰隸儀在再明薦俎官當爲備員決知其難强一向敦迫殊非優禮耆臣之意兼戶曹判書李命植今姑許遞今日政差出待下批牌招
정조 16년 · 강
有政吏曹判書徐有隣參判李在學兵曹判書鄭昌順進
정조 16년 · 목
以沈頤之爲戶曹判書頤之趙宗鉉新逋也李東稷爲執義李遇濟爲校理金羲淳爲副修撰徐榮輔爲禮曹參議洪良浩爲知春秋蔡濟恭付判府事
정조 16년 · 강
飭湖南舊伯鄭民始本道殿最限內封啓
정조 16년 · 목
敎曰考績重典處分恩敎豈或以此引義以致愆限乎限內封啓之意下諭于湖南伯
정조 16년 · 강
承旨尹履相上疏賜批
정조 16년 · 목
疏略曰伊尹卽成湯之相也臣姓是尹字名犯湯諱顧名思義誠所未安況伏聞先朝經筵特命回避古聖王名諱而臣生長鄕曲見聞謏寡今始覺悟尤切悚惕今將改名以理相玆敢冒陳短章猥暴私懇伏乞亟許允許批以似過矣先朝定制旣載經筵故事講經式例而爾之造名在於頒式之前則有何引罪之端乎所請依施
정조 16년 · 강
遞承旨尹理相以徐榮輔代之前望也
정조 16년 · 강
刑曹參判金魯永疏陳應避之嫌許遞
정조 16년 · 강
命橫城縣耳牟待明秋作租原州江陵寧越等邑還穀作錢條中折半亦待明秋備納
정조 16년 · 목
江原監司尹師國狀啓以爲道內淮陽等十一邑會付春秋年及耳牟益一萬六百九十石以秋穀還作之意狀請蒙允原州還穀中唐米五千五百石零江陵嶺西倉還穀三萬七千石內限三分一寧越還穀二萬一千餘石內限三分一作錢之意亦爲狀請蒙允矣橫城縣監金致晙牒呈內本縣耳牟七百三十石代換作穀所納只是外面兩倉數少之民而已每戶換作穀當納爲五六石而租一石代若以耳牟準折則當爲一石七斗五升價錢不過一兩租一石則價錢爲二兩四錢今若以租換納而較之耳牟價則一兩四錢便是加納窮峽貧氓無以辦納待明秋益耗備納之意民訴畓至云原州判官元羽孫牒呈內本州唐米五千五百石零依詳定價作錢在民實爲莫大之惠而歲後結役與身役及諸般以錢上納者每戶少不下七八兩當此災歲民間赤立分錢難得唐米作錢中折半則今年備納折半則待明秋以錢備納之意民訴紛紜云江陵府使洪義浩牒呈內本府還穀作錢條中夏各穀六千三百七十五石已爲作錢秋各穀五千九百五十八石亦爲作錢而每戶作錢之數或爲四五石或爲三四石所食還穀亦甚夥多當此災歲萬無一時竝納之望作錢條中折半則今年備納折半則待明秋以錢備納之意還民輩逐日呼訴云寧越府使朴基正牒呈內本府還穀三分一作錢條中夏各穀五百石已爲作錢秋各穀六千四百八十石今方作錢而當此歉荒作錢外餘穀猶難辦納況此數多作錢何以準納乎作錢條中折半則今年備納折半則待明秋以錢備納之意民願切至云矣橫城之耳牟換作原州等三邑之各穀作錢旣是從民願狀請而到今民人輩欲爲退限以待明秋者可見年事之歉荒民情之遑急請令廟堂稟處敎以依狀請施行事回諭
정조 16년 · 강
召見藥院都提調洪樂性提調申應顯副提調沈煥之于誠正閣
정조 16년 · 목
日次承候也○樂性曰伏聞嘉順宮有胎候今爲屢朔云此實莫大之慶而臣等懽忭不勝萬萬宮中旣有如此之慶殿下何不使臣等知之乎臣等冒忝保護之任產廳擧行不容少緩在前有前期二朔設廳之例又有前期三朔設廳之例今願殿下特許臣等之請自今朔設廳使臣等如例擧行是臣區區之望也予曰產廳之擧事甚張大何必自今朔設廳也樂性曰法例卽然設廳之擧何可不爲乎予曰今朔設廳太涉張大來月間更稟亦爲無妨矣樂性曰祈穀親享不遠臣旣帶內局且兼太常而當此親臨將事之時賤疾漸痼實無進參之路虧分闕禮冞增惶悚特垂體諒焉予曰旣有提調卿雖不參何妨之有勿爲辭巽可也
정조 16년 · 강
召見惠堂徐有隣備堂徐有防趙心泰畿伯徐鼎修于重熙堂
정조 16년 · 강
命加貿內局所用麝香
정조 16년 · 목
藥院都提調洪樂性啓言內局秋等麝香二百六十部內二百六十三部已爲取用於臘藥及紫金丹啓下淸心元萬寶長春元千金廣濟丸樻上待令淸心元蘇合元所餘爲四部而今番啓下廣濟丸十劑所用麝香不足爲九十六部勢將加貿敢此仰達從之
정조 16년 · 강
以曺允亨爲副總管前望也
정조 16년 · 강
命梁山郡黃山驛諸堰依道臣狀請趁明春修築
정조 16년 · 목
慶尙監司鄭大容狀啓以爲頃因梁山郡守成種仁上疏有令道伯拮據可行之策指一狀聞事有命矣取見其原疏則本郡有三大堰其一卽邑坪二十里堰也其一卽巨島三十里堰也其一卽黃山驛左右堰也黃山堰修廢便否旣有該驛非所臆斷而竊以爲島堰則不可不築也邑堤則永破者雖不可復築亂流則不可不防也今若料度其役丁所入則邑堰八百把之役丁當爲八千名島堰三千把之役丁當爲一萬二千名合而計之則槪不下二萬名而如得其般穀物每丁一日雇價各給皮穀一斗五升則費了一千五百石可得一萬五千名不足五千名則官民相議隨勢抄付自可完役云黃山察訪李顯默牒呈內本驛東西兩堰潰缺今夏兩水目下驛基將有朝夕莫保之慮其所改築不容少緩而當此大無民丁調發恐難遽議勢不得不雇軍立役而雇軍之資有非殘郵所可措辦者故與地方官梁山郡守者審兩堰酌量磨鍊則東堰九百二把內水門改築處十把軍丁當入八百五十名補築處八百九十二把軍丁當入五千三百五十二名西堰補築處一千二百四十九把軍丁當入二千四百九十八名合軍丁八千名內一千名以本外驛所在民丁量宜赴役餘外七千名每名一斗五升式合祖爲七百石矣本郡堰役拮據時一體登聞以爲殘驛支保之地云蓋此梁山黃山處在洛江下流築堰避水從古已然而今夏潦雨處之潰缺極目愁慘今此邑驛之較量役處分數磨鍊者儘有意見而且其雇軍之費不過爲二千二百包祖則亦可謂之十分稱停臣與該郡守該察訪從長講確所入穀物方便拮据趁開春始役計料而黃山堰役雖不入於疏陳之中旣在一境之內其修其廢亦關驛民之休戚玆敢一體附陳請令廟堂稟處敎曰邑驛何異事係爲民食竝依狀請施行事回諭
정조 16년 · 강
飭遺棄兒收養之政
정조 16년 · 목
賑恤廳以南部孔召史收養遺棄兒依節目給料啓敎以時加嚴飭俾有實效
정조 16년 · 강
命水原府使李敬懋飭邑底新移民戶備給垈稅於田主又命園幸輦路劃一尺量趁歲前開倉分還
정조 16년 · 목
水原府使李敬懋別單以爲去月十六日祗受傳令內新邑築室多班戶故基址不給價不給稅使田主白地見失甚至結役或以當初畓主姓名徵稅云此豈成說之事乎無論班戶民戶一一徵給於各其畓主自果川至水原輦路太廣來春耕作時略綽排比劃一尺量一以益食土之民一以除掃雪之弊事有命矣輦路太廣處待開春略綽排比劃一尺量次廣州果川竝卽移文分付本府遷徙築室他來等家垈不計土主之誰某任其所占而及其造舍之後皆以不給土稅若固有之爲心故當該土主間有全失田畓之類呈官受題欲爲推尋而多不備給致有民怨燭微之澤無願不遂謹依傳令內辭意府底居民等處家家曉諭無論田畓量此家坐間數較彼把卜實八一從帳付元結斗升落賭地收稅之式施行之意定式知委不可不逐家尺量俾不至主客損益彼此贏縮之弊而今冬頻雪挽近所罕多日經營尺量不便姑待雪消擧行計料敎曰果衿兩邑則治道之役至於四五田夫而本府及廣州近來只用一田夫工力倍入云未知果然乎給價一款亦爲申飭俾有實效乎本府還上果皆封倉而無難捧之弊乎若有至難捧者與他邑自別且有日前別諭於道伯者封倉前開倉給歲食蓋欲闊狹於未捧也卿其知悉擧行
정조 16년 · 강
劃給兩西添餉小米一千五百石于總戎廳以爲水原府所納收朱之代
정조 16년 · 목
備邊司啓言水原府旣不管轄於總戎廳則所捧收米之代令廟堂論理區劃事有命矣水原府今不管轄於總戎廳本府所納收米竝雜費九百石不可使如前捧納此則姑保本府以待區處其代總戎廳與守禦廳間年輪回添餉條兩西小米二千石以每年一千五百石劃給總戎廳依添餉例換作大米以爲支放之地請分付守總兩營及水原從之
정조 16년 · 강
都總管李得臣疏辭新資賜例批
정조 16년 · 강
命壯勇營湖南穀與均廳關西穀互相換錄
정조 16년 · 목
壯勇營啓言本營將士支放條之設始也聖謨宏遠宸衷默運或節省御用或損出內帑上而不損經費下而俾益種糧惟以便民爲歸拮據貿置於湖南者五六年之間各穀居然爲十四萬石若其耗條發賣則旣令一從市直毋或毫分過濫則庶幾無別般生弊之端而卽見湖南潛行繡啓則穀在邑分排發賣之際守令旣不能致察監色又從以弄奸捧價時憑藉操縱種種現發甚至有錢還等說流行於民間云果如繡啓則與幸勤設置務從便民之本意大相徑庭當該守令所當一一摘發照法嚴繩而今姑十分參酌設令令行禁止以除目下之弊端而逐年發賣係是不可已之事則許多守令之無一犯科有未可知守令雖或誠心擧行奸竇易開亦難盡塞如是矯救恐不如拔本塞源之爲穩當關西則本營之若干發賣已成規模按行數年未聞生弊今若以湖南所在本營穀與關西所在均廳穀互相換錄而酌量貴賤永定邑名一如年前變通之例則在本營及均廳俱無所損而兩道弊瘼不期祛而自祛矣本營則大米過半均廳則小米居多以小易大若不相稱而事出爲民無足較絜日前筵中旣伏承縷縷下敎本營句管湖南穀依後錄折米相換於均廳句管關西穀而船儲置耗條補還穀耗條亦爲一體相換後邑名穀數修成册一報本營一報均廳以爲永久遵行之意請發關知委於關西湖南兩道道臣仍爲分付均廳○後湖南丁未貿米四萬六千一百三十九石十一斗五升零內一萬石每年取耗移錄儲置除實三萬六千一百三十九石十一斗五升零租三萬六千四百二十八石七斗八升零折米一萬四千五百七十一石六斗一升零皮牟五萬二千九百五十四石十一斗七升折米二萬一千一百八十一石十三斗六升零壬子耗五千二百九十五石七斗一升零折米二千一百十八石二斗八升零眞麥六十五石十三斗二升零折米二十六石五斗三升零壬子耗六石八斗八升零折米二石九斗五升零以上米七萬四千四十石四斗一升零耗條七千四百四石四升零船儲置米耗二千石補還米耗一千石都以上耗米一萬四百四石四升零允之
정조 16년 · 강
召見惠堂徐有隣備堂趙心泰畿伯徐鼎修于重熙堂
정조 16년 · 강
更定總戎廳支放月課錢穀經用之式
정조 16년 · 목
宣惠廳堂上徐有隣啓言水原府所納總戎廳收米以兩西添餉小米逐年給代之意自廟堂草記蒙允矣元價旣已準數磿鍊則貿取之除似無不足之慮而第本廳支放米條每患不敷若於未及貿取之時或有犯及餉穀之事則有非重軍食之意惠廳之每年輸送月課米八百石均廳之間年輸送四百石自本廳作錢入用於月課造成之時云此兩條通融分排以每年一千石上下使之需用於支放條九百石其餘一百石及今番給代兩西小米一千五百石以月課代作錢取用則錢米用處各自有裕以此定式施行之意請分付總廳從之
정조 16년 · 강
命畿邑儲置米不足條自京廳以錢劃給
정조 16년 · 목
宣惠廳堂上徐有隣啓言京畿各邑儲置不足米每自京廳上下而本廳米儲自來不敷合有變通之道此後則依三南夫刷價例以錢從厚磿鍊上下本米則仍留本廳之意請定式施行從之
정조 16년 · 강
飭壯勇營湖南穀與均役廳關西穀相換條毋得停減
정조 16년 · 목
均役廳堂上徐有隣啓言壯營湖南穀與均廳關西穀準數相換矣關西穀留庫條仍屬於均廳半分條移屬於壯營湖南穀盡屬於均廳毋論關西湖南若有停減之擧而或損元數則有違於除民弊相換之意此後雖値停減之年毋得停減事定式施行如或違越定式擅自停減則當該守令拿問重勘道臣別加論責事請分付兩道道臣從之
정조 16년 · 강
命校書校理柳英喆移職後其代令本閣依例自辟
정조 16년 · 목
司直徐有隣啓言今番都政校書校理卽本閣自辟窠而循例陞擬有違格例校書校理柳英喆仍任本職校檢金載聲實職窠更爲遷轉似合事宜矣敎以待校書校理移遷令本閣依例自辟
정조 16년 · 강
召見淮陽府使尹理相定平府使韓師貞高原郡守李鴻德德源府使李雲祜白川郡守李述源于誠正閣
정조 16년 · 목
敎曰歲前宜決舊歲未決之事矣近來政眼久未見李祖源之姓名該曹銓衡雖難臆解夏間諸承旨持公事登筵時所奏一句語無嚴無狀太涉放縱不可一味置之不生不減之科以益其辜恩負國之罪巡將李祖源亟施投竄之典
정조 16년 · 강
有政吏曹參判李在學參議李冕膺兵曹判書李文源進
정조 16년 · 목
兵曹以新除授滿浦僉使趙雲行親年七十啓請依例改差敎曰旣有防禦使承傳則邊地履歷別無所關改差今日政以可堪蘇弊者擇差○敎曰戶曹參議兵曹參知許遞今日政承旨中擬入事分付○以洪克浩爲掌令高宅謙爲校理李遇濟爲副修撰尹行頤爲戶曹參議柳匡天爲兵曹參知李羲星爲滿浦僉使
정조 16년 · 강
以申獻朝鄭致渟爲承旨前望也
정조 16년 · 강
重推忠淸兵使李光燮
정조 16년 · 목
政院啓言卽見該兵使李光燮褒貶啓本則紙頭糊封處顯有罅隙印跡參差封啓之際不能致愼有此疏漏請當該兵使從重推考允之又啓言卽見該兵使李光燮今秋冬等褒貶啓本則道內營將無一人居中居下請推考允之
정조 16년 · 강
重推兵曹入直堂郞仍命守門將洪相五決棍
정조 16년 · 목
政院啓言丹鳳門守門將洪相五解帶橫竹散步於門內現發於摘奸之時兵曹入直堂郞不可無飭請竝從重推考相五所當重勘本院無他可施之罰何以爲之允之敎以令兵曹決棍懲礪
정조 16년 · 강
御射柳葉箭十巡四十九矢七十分掌革單巡四中五分扇單巡三中小單扇長四寸廣同單巡三中下古風于內閣
정조 16년 · 강
全羅監司鄭民始以濟州移轉穀定差員領送于都會官候風所馳啓
정조 16년 · 목
狀啓以爲今此濟州移粟之命特出於軫恤島飢之盛意而責勉以交龜前實心措置臣方在震愓之中祇承懇摯之敎尤敢不竭力盡誠圖所以恪勤奉行也哉謹依傳敎賑資皮牟一萬石官需災減代米三百五石就七山以下船路便近處酌量分排靈光皮牟一千五百石咸平皮牟一千石務安皮牟一千石羅州皮牟一千五百石靈巖皮牟一千石米一百五十石海南皮牟一千石米一百五十五石長興皮牟五百石康津皮牟一千石寶城皮牟五百石順天皮牟一千石區劃發關而濟州移轉例以羅舖穀入送該倉穀物屢經歉荒時無見存以各衙門穀先爲推移入送目今歲色垂暮轉輸時急茂朱府使趙時渟金堤郡守李東野差定左右道督發差使員罔夜董飭領付於都會官候風所領運差使員以興德縣監趙華錫差定隨處盡心殫誠奉行之意嚴加申飭各邑裝發擇日齊到後仰請香祝以爲發船都會所及濟州到泊處卜日設行海神祭之地緣由爲先馳啓
정조 16년 · 강
御射柳葉箭五巡二十四矢三十四分鐵箭防牌單巡四中棍付貫紙單巡四中扇一巡三矢下古風于內閣
정조 16년 · 목
檢校直提學徐有防原任直提學朴祐源原任直閣徐鼎修檢校直閣徐榮輔司戶軒竝後課
정조 16년 · 강
壯勇營將官將校自正月至十二月射講及各技居首人施賞有差
정조 16년 · 목
將官射講居首別單哨官丁允泰射二百七十三矢金宗渟講十八分各箭竹一百箇將校各技居首別單知彀官朴道默講陣八十六分半旗牌官韓弘賢七十二分各筒箇一部壯勇衛朴道烱二十一分金彥楫二十分半金得源射會三千四百三十一矢高龍得三千三百五十二矢金宗儉騎蒭六十五中柳台景六十四中金得源馬技三十七分林百春二十八分各弓箭一部賜給
정조 16년 · 강
命故忠臣尹暹李慶流朴箎及戰亡將卒因尙州辦忠之地所設舊壇賜號忠臣義士壇本牧每歲春秋侑以酒飯明春降香祭文親撰道伯巡到時爲獻官壇後立碣前書壇號陰記有旨
정조 16년 · 목
敎曰以故忠臣尹暹李慶流朴箎等合享別享當否賜批於嶺儒矣追聞欲竝享於權吉之祠則位次與間架果難便云而又聞之尙之人士就其辦忠之地設墠以祭又築別壝以將卒侑之云若知是地之有是壇則何靳於疏籲建院雖涉邦禁因其壇而祭之用愍忠壇故事豈不誠兩便乎哉特賜壇號曰忠臣義士壇仍自本牧每歲春秋侑以斗酒孟飯明春初行也當降香親撰祭文道伯巡到時爲獻官設行而香祝臨時狀請又以短碣立之壇後前書壇號陰記今下有旨以示朝家尙忠奬義之意事分付該道道臣
정조 16년 · 강
特推忠淸監司李亨元飭差使員瑞山郡守鄭時采今日內下送
정조 16년 · 목
因瑞山郡守鄭時采差使員上來肅拜單子敎曰此時賑邑守令豈可上送乎該道臣推考今日內下送事分付
정조 16년 · 강
罷承旨申獻朝鄭致渟職以李思祚林道浩代之尋命道浩勿施以徐有秉代之竝前望也
정조 16년 · 목
敎曰名以夙夜之任怠慢日甚甚至昨夜傳命時昏睡溺職如許當該坐直承旨罷職以懲日後其代前望單子入之以思祚等批下○林道浩以方在罷散中勿施
정조 16년 · 강
判下抄啓文臣南公轍議處啓目命以贖錢辦備酒食饋送北靑府使成大中
정조 16년 · 목
先是檢校提學吳載純啓言敬奉抄啓文臣南公轍試券判下傳敎飭墨未乾依舊啁啾紙尾間空太欠敬謹檢校提學議處事命下矣御題應製何等至重而今番追試製進文體殊欠典重向來飭敎之後全不致意尙遵舊習至於券尾空間不但有違格例太無敬謹之意揆以事體極爲可駭請以此照律至是敎以不知飭敎本意豈知渠祖先之功議乎以不應得爲而爲及制書有違兩罪俱發律從重論杖七十公罪收贖而犯禁者所捧之贖錢宜用於不犯禁者辦備酒食招致北靑府使成大中饋送
정조 16년 · 강
命濟州移轉穀裝發時祭海祝文待書下與香封自畿營定察訪齎傳湖西湖南以次傳致仍諭完伯歲時及還泊時差員以下厚饋酒饌發船日子到泊形止及還發還到泊緣由這卽狀聞
정조 16년 · 목
全羅監司鄭民始狀啓以爲濟州移轉穀各邑裝發擇日報來後仰請香祝緣由已爲馳啓矣卽接羅州等三邑牒呈則羅州移轉穀裝載船四隻靈巖移轉穀裝載船三隻今月十五日竝候風發送於都會所咸平移轉穀裝載船三隻今月十七日候風發送於都會所云矣各邑裝載今方次第擧行鱗次發送海神祭香祝計其往來日子則及今仰請然後似無發船愆期之患故玆以馳啓發船都會所海神祭香祝及濟州到泊後海神祭香祝請令該曹卽速磿鍊下送敎曰祝文待書下與香封同爲傳致係是御製香官傳于畿營自畿營次次定察訪齎傳湖西湖南依此爲之事亦令畿營文移擧行香祝下去自當在歲後矣裝待處令地方官或差員歲時辦備酒食厚饋之以勞涉海之苦還泊後別定差員設樂饋酒食領運差使員處一體饋之事回諭發船日子到泊形止及還發還到泊緣由這卽狀聞事一體回諭
정조 16년 · 강
諭江原監司尹師國以各軍保査括塡代趁歲前登聞極爲嘉尙之意仍令廟堂枚擧此敎申加嚴飭諸道道臣
정조 16년 · 강
禁府以李祖源歙谷縣定配啓
정조 16년 · 강
諸道道臣兩都留守以案付船隻及鹽盆漁箭等稅釐正馳聞